O‘ZBEKISTON RESPUBLIKASI VAZIRLAR MAHKAMASINING FARMOYISHI

Samarqand viloyatidagi bo‘sh turgan va foydalanilmayotgan bino va inshootlardan samarali foydalanish hamda amalga oshirilayotgan me’moriy, bunyodkorlik va obodonlashtirish ishlarini jadallashtirish maqsadida:
 1. Samarqand viloyati hokimligi, O‘zbekiston Respublikasi Transport vazirligi, Davlat aktivlarini boshqarish agentligi va “O‘zbekiston temir yo‘llari” aksiyadorlik jamiyatining “Buxoro mintaqaviy temir yo‘l uzeli” unitar korxonasiga qarashli Samarqand shahri, Go‘ro‘g‘li ko‘chasi, 13-uy manzilida joylashgan umumiy yer maydoni 2,06 ga, shundan, qurilish osti maydoni 6 728,7 kv metrdan iborat bo‘lgan “Lokomotiv deposi” bino va inshootlarini (keyingi o‘rinlarda — obyekt) balans (qoldiq) qiymatida Samarqand shahar hokimligiga davlat mulki sifatida operativ boshqaruv huquqi bilan berish to‘g‘risidagi taklifi ma’qullansin. 
 Belgilansinki, obyekt Samarqand shahar hokimligiga “O‘zbekiston temir yo‘llari” aksiyadorlik jamiyatining ustav kapitalidagi davlat ulushini obyektning balans (qoldiq) qiymatiga kamaytirish hisobiga beriladi.
 2. Samarqand viloyati hokimligi bir oy muddatda:
 “O‘zbekiston temir yo‘llari” aksiyadorlik jamiyati bilan birgalikda obyektni Samarqand shahar hokimligiga topshirish va qabul-qilishni;
 Samarqand shahar hokimligi Obodonlashtirish boshqarmasining maxsus texnika va avtotransport vositalari hamda moddiy-texnik inventarlarining belgilangan tartibda obyektda joylashtirilishini ta’minlasin.
 3. O‘zbekiston Respublikasi Davlat aktivlarini boshqarish agentligi “O‘zbekiston temir yo‘llari” aksiyadorlik jamiyatining ustav kapitalini belgilangan tartibda obyektning balans (qoldiq) qiymatida kamaytirishni ta’minlasin.
 4. Mazkur farmoyishning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov, O‘zbekiston Respublikasi Davlat aktivlarini boshqarish agentligi direktori S.X. Bekenov va Samarqand viloyati hokimi E.O. Turdimov zimmasiga yuklansin.